সিলেটের সংবাদ ডট কম ডেস্ক: ঈদকে সামনে রেখে সিলেট বিভাগের শতাধিক পয়েন্ট দিয়ে আসছে ভারতীয় চোরাই পোশাক। চোরাচালান বাণিজ্যের ক্ষেত্রে এ বছর সিলেটের ব্যবসায়ীরা অন্তত তিনশ’ কোটি টাকা বিনিয়োগ করেছেন বলেও জানা গেছে। এর ফলে চোরাই পথে আসা ভারতীয় কাপড়ে ছেয়ে গেছে সিলেটের ঈদ বাজার। নাম প্রকাশ না করার শর্তে সিলেটের একাধিক ব্যবসায়ী এসব তথ্য নিশ্চিত করেন। বর্তমানে সিলেটের বস্ত্র বাজারের ৭০ ভাগই ভারতীয় কাপড়। প্রতিদিনই সীমান্ত দিয়ে আসছে শাড়ি, থ্রি-পিছ, থান কাপড়, পাঞ্জাবি, শিশু ও তরুণীদের জন্য তৈরি রকমারি পোশাক। সীমান্ত অতিক্রম করার পর চোরাকারবারিরা ট্রাক, মাইক্রোবাস, টেম্পো ও ট্রেনে করে চোরাই পণ্য গন্তব্যে পৌঁছাচ্ছে। তবে, বেশির ভাগ ব্যবসায়ী জানিয়েছেন, ঢাকার আমদানিকারকদের কাছ থেকেই তারা ভারতীয় কাপড় সংগ্রহ করে থাকেন। ঢাকার চাঁদনীচক, গাউছিয়া, ইসলামপুরসহ বিভিন্ন স্থান থেকে তারা ভারতীয় কাপড় পাইকারি দরে নিয়ে আসেন। ভারতের সাথে সিলেট বিভাগের প্রায় ৭শ’ কিলোমিটার সীমান্ত এলাকা রয়েছে। এরমধ্যে সিলেট বিজিবি-৫ ব্যাটালিয়নের অধীনে রয়েছে ১০৬ কিলোমিটার। চোরাচালানের সঙ্গে সীমান্তবর্তী জনপদের বিপুল সংখ্যক মানুষ জড়িত। তারা দুশ’ থেকে তিনশ’ টাকা মজুরিতে চোরাই পণ্য পাচারে সহায়তা করে থাকে। গত শুক্রবার ভোর রাতে হবিগঞ্জের মাধবপুর উপজেলার সোয়াবই সীমান্তপথে আসা ভারতীয় চোরাই কাপড়ের একটি চালান আটক করে বিজিবি জওয়ানরা। বিজিবি ৫৫ ব্যাটালিয়ানের ধর্মঘর ক্যাম্পের টহল দল ওই এলাকায় অভিযান চালিয়ে একটি সিএনজি চালিত অটোরিকশা আটক করে তার ভেতর তল্লাশি চালিয়ে ২ বান্ডেল ভারতীয় থান কাপড় উদ্ধার করে। সিলেট মহানগর পুলিশের অতিরিক্ত উপ কমিশনার (মিডিয়া) রহমত উলাহ বলেন, চোরাই পণ্য যাতে নগরীর মার্কেট-দোকোনে প্রবেশ করতে না পারে, এ জন্য নগরীর ৬ থানা পুলিশকে নির্দেশ দেওয়া হয়েছে। পাশাপাশি গোয়েন্দা নজরদারিও বাড়ানো হয়েছে। ভারতীয় চোরাই কাপড় আটকে নগরীর মার্কেটগুলোতে অভিযান চালানোর ব্যাপারে বাধ্যবাধকতা রয়েছে বলেও জানান তিনি। বিজিবি-৫ ব্যাটালিয়নের অধিনায়ক লে. কর্নেল সৈয়দ মাজহারুল ইসলাম সংবাদমাধ্যমকে বলেন, সাম্প্রতিককালে সিলেট সীমান্ত অঞ্চল দিয়ে বিচ্ছিন্ন ভাবে মাদক চোরাচালান ব্যতীত ভারতীয় কাপড়ের কোনো চালান আটক হয়নি। কাপড় চোরাচালান হলেও সিলেটের বাইরের সীমান্ত অঞ্চল দিয়ে হতে পারে।